Papersnake/gushiwen huggingface dataset:
九日
文森（明代）

三载重阳菊，开时不在家。
何期今日酒，忽对故园花。
野旷云连树，天寒雁聚沙。
登临无限意，何处望京华。
子长携具至溪口复用前韵
王十朋（宋代）

有客双蓬鬓，归从滟滪西。符分三竹使，地见两梅溪。

舟遇先逢李，杯行酒到齐。他年石桥路，归去手应携。
采桑子
张孝祥（宋代）

十年闻说查山好，何日追游。木落霜秋。梦想云溪不那愁。
主人好事长留客，尊酒夷犹。一笑登楼。兴在西峰上上头。
见苏子瞻所作小诗因寄
刘攽（宋代）

千里相思无见期，喜闻乐府短长诗。灵均此秘未曾睹，郢客探高空自欺。

不怪少年为狡狯，定应师法授微辞。吴娃齐女声如玉，遥想明眸嚬黛时。
桔槔颂
薛道光（宋代）

轧轧相从响发时，不从他得豁然知。桔槔说尽无生曲，井里泥蛇舞柘枝。
月夜登燕子矶
马鼎梅（清代）

风涛自吐吞，今古向谁论。山欲截江住，云思挟月奔。

潮汹瓜步阔，峰拥秣陵尊。多少登临客，都无名姓存。
哭魏叔子二首 其一
姜宸英（清代）

鸾江哀挽一时闻，惜别他年怅离群。天末无因能致酹，夜台谁与共论文？

江山寂寂归魂断，葭菼凄凄去路分。尚有蔡邕书籍在，独随秋草伴孤坟。
和华安仁花村二首
赵逢（宋代）

格是而今老有馀，行行真欠瘦筇扶。不将心絮随风起，一恁闲花有似无。
五月九日甲子至月望庚午大雨水不已十首
方回（元代）

西湖湖外水，汹涌入城流。
比户升高阁，通衢塞大舟。
学泅儿辈喜，绝爨老夫忧。
会见蹄涔涸，鱼虾悔浪游。
赠朱元吉卖墨
危素（元代）

深山闭门二月初，白日雨打梅花枯。野夫读书大石上，粤有一花来吾庐。

水杭舟楫陆乘车，来徵后语行江湖。峨峨石峰起云气，下压古井蛟龙居。

讵知山人夜烧墨，墨色吹作烟模糊。玄光贯天众星没，草字满壁阴风嘘。

述文志者奚假文，通达今古良非迂。悲哉结绳易书契，剖割元气疑无馀。

遭逢盛时当返朴，谁复琐细稽虫鱼。远游京师愿寄赠，谨为皇帝书贞符。
论诗三十首·二十六
元好问（金朝）

金入洪炉不厌频，精真那计受纤尘。
苏门果有忠臣在，肯放坡诗百态新？
秋日言怀次韵
林景熙（宋代）

禹穴风烟老尚游，青门回首已瓜畴。
海槎片影星河曙，城角一瓜天地秋。
临水忽余火鬓落，看云还悟此生浮。
杖藜拟访神仙宅，中有长眉不挂愁。
咏李（一作太宗诗）
董思恭（唐代）

盘根植瀛渚，交干横倚天。舒华光四海，卷叶荫山川。
和惠检阅送胡计院韵
吴潜（宋代）

小借园林一饷閒，相携送客上天关。
頺龄晚岁凄凉里，今日明朝聚散閒。
极目烟云方渺渺，满蹊桃李正斑斑。
老来尚被冠裳缚，坐对渔舟亦厚颜。
别大光
陈与义（宋代）

堂堂一年长，渺渺三秋阔。
恍然衡山前，相遇各白发。
岁穷窗欲衡，人老情难竭。
君有杯中物，我有肝肺热。
饮尽不能起，交深忘事拙。
乾坤日多虞，游子屡惊骨。
衡阳非不遥，雁意犹超忽。
一生能几回，百计易相夺。
滔滔江受风，耿耿客孤发。
他夕怀君子，岩间望明月。
早梅
杨公远（宋代）

篱下丛丛菊老时，清香飞上向南枝。化工未必无私意，试问春风知不知。
海棠花
齐己（唐代）

繁于桃李盛于梅，寒食旬前社后开。
半月暄和留艳态，两时风后免伤摧。
人怜格异诗重赋，蝶恋香多夜更来。
犹得残红向春暮，牡丹相继发池台。
边思
李益（唐代）

腰悬锦带佩吴钩，走马曾防玉塞秋。
莫笑关西将家子，只将诗思入凉州。
愁春未醒•青儿曲有引
董以宁（清代）

千金不惜，歌舞教成。似燕离巢后，呢喃犹作画梁声。

自分年踰，弦索笙箫让后生。今宵何事，重闻呼唤，几度如醒。

欲奏清音，花檀乍拍，泪已盈盈。幸得非牙郎买绢，不受伊轻。

但觉歌馀，芦花枫叶满中庭。最堪怜是，卿犹既嫁，我未成名。
夜雪
宋自逊（宋代）

雪眼羞明夜转飞，梅花未觉竹先知。
一炉柴火三杯酒，谁记山阴有戴逵。
题招题院静照堂
冯浩（宋代）

宝坊新构断尘飞，宴坐朝朝内外宜。
一自觉来无相见，久忘言后少人知。
天中月满云收夜，海底珠明浪静时。
顿向此间超十地，愿将安定证群疑。
次韵李朝散游洞山二首
苏辙（宋代）

古寺依山占几峰，精庐仿佛类天宫。
三年欲到官为碍，百里相望意自通。
无事佛僧何处著，人群鸟兽不妨同。
眼前簿领何时脱，一笑相看丈室中。
僧老经时不出山，法堂延客未曾关。
心开宝月婵娟处，身寄浮云出没间。
休夏巾瓶谁与共，迎秋水石不胜闲。
近来寄我《金刚》颂，欲指胸中无所还。
浣溪沙（为五叔寿，三月二十六日）
赵彦端（宋代）

渺渺东风泛酒船。月华为地玉为川。春于红药更留连。

云路功名方步步，草庐松竹自年年。他时人说二疏贤。
哭夫诗百首（录十首）
薄少君（明代）

独上荒楼落日曛，依然城市接寒云。
恍疑廊下闲吟句，遥忆须眉莫是君。
题东林一首
王阮（宋代）

屏迹敷浅原，注目香炉峰。
饱闰送客溪，鼎新古梵宫。
缅怀结社送。岂止避俗翁。
一念薰戒香，千年仰玄踪。
蜂房始义熙，凤历当元丰。
果有大士出，一与遗言同。
堂堂照觉师，赫赫襄敏公。
彻彼毗尼藏，揭我临济宗。
元曰立成佛，坡曰僧中龙。
少林来於西，双林振以东。
冥数其理暗，野烧中宵红。
天遣真道送，夜役众鬼工。
幻出翚飞檐，化成雷吼钟。
神运俨若初，佛法岂有终。
余生慕真乘，愿力愧祖风。
再窥拈花座，骇叹折草功。
请续香山堂，老此平台中。
白抚生池莲，青友夹涧松。
永劫不出门，寂照涵虚空。
正月十八日同仲和侯园看梅因期同出西郭即事
程嘉燧（明代）

八年远客一归来，又见江南两度梅。
旧曲偶随新侣唱，欢颜犹逐故人回。
烧灯院落俄残月，绕树池亭已半苔。
更约拏舟同出郭，商量嫩蕊莫齐开。
胜胜慢
石孝友（宋代）

花前月下，好景良辰，厮守日许多时。正美之间，何事便有轻离。无端珠泪暗簌，染征衫、点点红滋。最苦是、□殷勤密约，做造相思。

咿哑橹声离岸，魂断处，高城隐隐天涯。万水千山，一去定失花期。东君斗来无赖，散春红、点破梅枝。病成也，到而今、著个甚医。
题清远峡广庆寺壁
郭祥正（宋代）

平明下碧落，晚投清远峡。银潢注地来，翠壁连天插。

中含五峰注，寺载三车法。龙归石有痕，犀跃无遗柙。

直钓谁得鱼，危矶待鸥狎。长廊览前题，习之最为甲。

物理求其全，用材无乃狭。浑诗亦可取，小雨才一霎。

未能臻甫白，源长流不乏。持杯聊酌茗，清风为停箑。

超然望日下，岚翠忽颓压。忍涕上孤舟，低头随雁鸭。
斋中有兽皮茵偶成咏
羊士谔（唐代）

逸才岂凡兽，服猛愚人得。山泽生异姿，蒙戎蔚佳色。

青毡持与藉，重锦裁为饰。卧阁幸相宜，温然承宴息。
青县
沙张白（清代）

濯濯荒郊鸟不啼，孤城早锁夕阳西。两间土屋三家突，一石河流五斗泥。
冬日牡丹五绝句 其五
刘才邵（宋代）

芳丛不遣雪霜封，已是青腰独见容。更祝春风重著意，行看拂槛露华浓。
张守唱和红字韵诗八首
刘子翚（宋代）

灿烂燕公笔，飘然迈祖风。
高吟时举白，戏语或题红。
讶繁文翻水，夸严律比戎。
诗坛如第将，苏李谢前功。
酴醾盛开伯颍许携酒
周紫芝（宋代）

洗雨梳风玉作肌，温泉初试太真妃。莫惊雾帐人方睡，怕作风轩雪又飞。

未有酒樽酬玉艳，枉教春色到柴扉。诗成不为花游说，要看山翁倒载归。
是年五月扈从上京宫学纪事绝句二十首 其一
周伯琦（元代）

东华西华南御天，三门相望凤池连。煌煌大乙临寰宇，殷亳周丰未敢先。
岘潭作
孟浩然（唐代）

石潭傍隈隩，沙岸晓夤缘。
试垂竹竿钓，果得槎头鳊。
美人聘金错，纤手脍红鲜。
因谢陆内史，莼羹何足传。
庾翼
徐钧（宋代）

少有经纶济世谋，拔温轻浩孰能俦。
休言庾亮名居最，当在江东第一流。
十诗谢寥计使
陈造（宋代）

我生守荒学，意造无根蔕。
时时写所蕴，致远终恐泥。
小劳斲鼻巧，霜风扫氛翳。
一言可终身，万金宁良惠。
奉使契丹二十八首其二十二学士院端午帖子二
苏辙（宋代）

溽暑避华构，清风迎早朝。
枫槐高自舞，冰雪晚初消。
监仓赵十忠训挽诗 其一
韩淲（宋代）

先契俄三世，新交仅七年。于中虽断落，方始要周旋。

志勇科名换，身劳疾病缠。寿藏留石窆，耆彦定铭镌。
玉楼春 闭门海上春事寂然午梦阑珊不禁成咏
庄棫（清代）

空庭人静香篝冷。睡起无言妆懒整。莺声转转绕花幡，燕子双双穿藻井。

游丝袅向鞦韆影。佳约雨云无定准。梦中好事梦难寻，倦眼微挲徐自忖。
相思曲
权德舆（唐代）

少小别潘郎，娇羞倚画堂。有时裁尺素，无事约残黄。
鹊语临妆镜，花飞落绣床。相思不解说，明月照空房。
次韵养源双溪阁野眺
高斯得（宋代）

雨余久不眺寒城，平楚遥知一望清。
老杜颇慵看白谷，大王惟爱写黄庭。
剪裁花柳春刀尺，错综江山帝纬经。
终待幅巾同远望，逃他天械与天刑。
出东门
孟郊（唐代）

饿马骨亦耸，独驱出东门。少年一日程，衰叟十日奔。

寒景不我为，疾走落平原。眇默荒草行，恐惧夜魄翻。

一生自组织，千首大雅言。道路如抽蚕，宛转羁肠繁。
空岭三珠石
俞汝本（清代）

空岭险莫匹，其下连三珠。空岭宜迅速，三珠宜纡徐。

我闻舟人言，潭底通三吴。不知几千里，荒诞惊乡愚。

我行殊一瞥，岂有神明扶。惟兹石三珠，曲折不一途。

穿穴似蚁附，转磨宜牛纡。去此而适彼，凶避而吉趋。

弓躁手自柔，驾轻车不逾。于兹悟妙理，吾学射御乎。
偈颂六十八首 其三十五
释法薰（宋代）

兔马有角，牛羊无角。不知不会，事同一家。多见多闻，千差万别，毕竟天无第二月。
沁园春 戏咏闺人踢鞬子者
陈维崧（清代）

娇困腾腾，深院清清，百无一为。向花冠尾畔，剪他翠羽，养娘箧底，检出朱提。

裹用绡轻，制同毬转，簸尽墙阴一线儿。盈盈态，讶妙踰蹴鞠，巧甚弹棋。

鞋帮只一些些。况滑腻纤松不自持。为频誇獧捷，立依金井，惯矜波俏，碍怕花枝。

忽忆春郊，回头昨日，扶上阑干剔鬓丝。垂杨外，有儿郎此伎，真惹人思。
次韵陈侍郎李察院潇湘八景图·渔村落照
喻良能（宋代）

乱山深处水边村，小艇初归未掩门。
吹火煮鱼倾浊酒，半规斜日照黄昏。
诗偈 其三十三
庞蕴（唐代）

惭愧一双眼，曾见数般人。端正亦不爱，丑陋亦不瞋。

当头异国亦，何须妄起尘。低头自形相，都无一处真。

身心如幻化，满眼没怨亲。
存耕吟寄姜景星
仇远（元代）

吾不学老农，种此方寸田。
善雨日培壅，安得荒旱年。
诗书菑且畲，芟蕴毋蔓延。
种固有厚薄，穫岂无后先。
先畴畎亩在，后世儿孙传。
何忧换八百，奚止取十千。
却笑多牛翁，转瞬无炊烟。
我独遗以安，本固实自怪。
耘业待岁晚，韩公尝勉旃。
古诗十九首
佚名（两汉）

东城高且长，
逶迤自相属。
回风动地起，
秋草萋已绿。
四时更变化，
岁暮一何速！
晨风怀苦心，
蟋蟀伤局促。
荡涤放情志，
何为自结束！
被执口占
朱光（宋代）

生为大宋臣，死为大宋鬼。
一片忠义心，明月照秋水。
拜疏 其二
陈邦彦（明代）

晓漏初停雪满林，江皋重趼帝城深。交衢扫屑馀齐卤，檐溜凝澌列汉簪。

寒土独多寒冱色，远臣差有远犹心。银台赖已通微悃，徙倚蘧庐又越吟。
浣溪沙·偕叔高子似宿山寺戏作
辛弃疾（宋代）

花向今朝粉面匀。柳因何事翠眉颦。东风吹雨细於尘。
自笑好山如好色，只今怀树更怀人。闲愁闲恨一番新。
次瑞泉诗韵
朱熹（宋代）

兴怀来赏趣，对景却忘言。偶与同游客，行逢幽涧原。

浅泓排积腐，暗窦溢流浑。终待寒泉食，无忧水镜昏。
青县经废墓吊之以诗明孝宗张皇后之父鹤龄葬所
叶圭礼（清代）

前朝戚里剩荒茔，荆棘铜驼感不胜。一片夕阳翁仲语，冬青霜冷十三陵。
送禅僧
薛能（唐代）

寒空孤鸟度，落日一僧归。近寺路闻梵，出郊风满衣。

步摇瓶浪起，盂戛磬声微。还坐栖禅所，荒山月照扉。
读圣俞我今五十二诗感之
刘敞（宋代）

子真神仙吏，不识伤别离。忽逢旧交叹，始悟人间悲。

岁月流水逝，富贵浮云驰。徘徊抚往事，感激吐新诗。

流水难以追，浮云难以推。百年半如此，万事从可知。

且欲拂衣行，聊及鲈鱼期。君若变名姓，相逢复何时。
赠吕雨村鹾使犹龙
金南锳（清代）

河东后裔五作相，文安代兴美寅亮。华岳钟灵毓大贤，董鹾复尔临湖上。

经文纬武莫与伦，双鹿夹毂豹为茵。画戟半笼红玳瑁，花槽都束翠麒麟。

缁衣之宜雅好士，案牍余间订经史。赏心岂肯涉点尘，促膝时闻疏奥旨。

廨西新辟亭三楹，翛翛竹色攒空青。寿母板舆御春日，至乐何减登蓬瀛。

公为天子东南镇，十七郡人赖忧轸。行将丹诏入黄扉，指挥庶绩皆平允。

湖涯贱子旧生徒，十年枯坐据槁梧。蠡瓢耐可探玉海，蓬心犹许对冰壶。

此中真意世莫识，惟有香风吹赤舄。大厦帡幪构万间，怀恩不独平原客。
故殿中侍御史荥阳郑公
王禹偁（宋代）

柱史有名迹，清才自天纵。
构思庆云合，落笔醴泉涌。
歌诗与文赋，铮铮人口讽。
扬袂入泽宫，鹄心一箭中。
恃才善戏谑，负气好侮弄。
大志有谁知，细行乖自讼。
小谏事世宗，惕惕佩光宠。
太祖方历试，握兵权已重。
上书范鲁公，先见不能用。
历数不在周，讴谣卒归宋。
汗漫失屠龙，接舆遂歌凤。
行荷伯伦锸，高卧毕卓瓮。
神德不为嫌，优待台谏俸。
晚求万泉令，吏隐官资冗。
一旦随朝露，识者弥哀痛。
无子嗣家声，身世若一梦。
文编多散失，人口时传诵。
空持一器酒，何处浇孤冢。
寒夜
高彦竹（宋代）

辘轳梦断金梧井，夜月沉沉风露冷。
起向庭中独自行，伴人惟有梅花影。
正蒙主文教授大著宠示佳章辄继严韵仰酬盛意
度正（宋代）

学禁初行好断魂，中庸大学委尘昏。
如今天子都除却，正学何忧更屈伸。
焦山瘗鹤铭沦入江汜七百年矣家沧洲公捐赀募力士挽出之得五石凡七十一字复还旧观建亭山院因作长歌以纪其事
陈德荣（清代）

人归地底鹤冲天，穹碑屃赑焦山巅。上皇山樵弄神笔，银钩铁画常蜿蜒。

果然奇物天亦忌，丰隆肆虐山无权。雄雷雌电声震震，珠飞玉碎沈深渊。

珊瑚明月耀水底，老鱼拨剌蛟垂涎。欧公苏公称好古，临江酹酒心留连。

严冬水落断碣出，苔衣荇带相纠缠。眠沙藉草拓数字，十指欲裂身拘挛。

晨星落落见者少，赝文伪本争流传。苏州太守天下士，孤操直比松筠坚。

拾残碑奠山麓，鸠工首倡寅僚先。巨灵开山龙徒水，山魈水怪纷相牵。

移来位置维摩院，覆以茅亭护以栏。鼎沈泗水剑出狱，神物隐见岂偶然。

我闻当年瘗鹤日，依稀犹纪壬辰年。迄今一千三百载，质虽金石何能全。

罡风劫火几燔烧，洪波巨浪长洄沺。炳然七十有余字，直与天地同绵绵。

龟文剥裂龙蛇隐，锋铓秃尽精神完。周宣纪猎有石鼓，年年秋草埋寒烟。

一从认出蝌蚪字，升诸清庙陈宫悬。千秋会应有真赏，璧沈终出珠终还。

人物果能成不朽，何论沧海为桑田。
行香子·述怀
苏轼（宋代）

清夜无尘，月色如银。酒斟时、须满十分。浮名浮利，虚苦劳神。叹隙中驹，石中火，梦中身。
虽抱文章，开口谁亲。且陶陶、乐尽天真。几时归去，作个闲人。对一张琴，一壶酒，一溪云。
十四夜观龙舟二首 其一
王坤（清代）

遮须难觅彩云笺，却使瑶姬怨碧天。桃叶有舟空掩映，竹枝无谱尚缠绵。
五月望舟中书怀
林瀚（明代）

客途过半夏，榕圃正当归。欲附子音信，天南星使稀。
晓离杨梅驿
韦骧（宋代）

长坡峻阪足崎岖，晓出杨梅古驿孤。山腹带云如曳练，稻梢垂露欲流珠。

穿篱鸭脚深深碧，近水鸡冠小小株。行役虽劳遇佳境，且将幽句慰瘏痡。
送林太守元美致仕
彭华（明代）

太守平明独上书，东风解组赋归与。海边旧种三珠树，门外新悬五马车。

竹簟藤床支枕后，芒鞋布袜杖藜初。北辰回首高无极，閒看浮云自卷舒。
凤凰台上忆吹箫 寄慰箫楼师悼亡
沈善宝（清代）

云散星沉，乌啼花落，魂销南浦归舟。任万般离恨，百种闲愁。

都付西风黄叶。随带水、只向东流。空相约，南枝梅绽，谁续斯游。

悠悠。蟾圆易缺，偏潘岳多情，顿折莺俦。怪嫦娥底事，笛返琼楼。

畴把鸾胶再续。弹别调、数尽寒筹。寄鱼书，叮咛青鸟，早到明州。
浔阳馆舍
王赓言（清代）

孤城浩淼足烟波，北望其如旅况何。盆浦地卑霜信早，衡阳山况雁声多。

庾公清兴今消歇，王浚楼船不再过。圣世久无迁谪恨，琵琶一曲为谁歌。
送丁正臣通判复州
司马光（宋代）

得失固有命，世人空自劳。冬温少霜雪，松短没蓬蒿。

孤宦千里远，荣名一旦高。回看碌碌者，太华与秋毫。
去镇江第五十八
文天祥（宋代）

京口流江航，穷途仗神道。
萧条向水陆，云雨白浩浩。
送饶州王司法之任兼寄朱处士
方干（唐代）

莫辞还作吏，且喜速回车。留醉悲残岁，含情寄远书。

共看衰老近，转觉宦名虚。遥想清溪畔，幽人得自如。
哭郑蕙圃八首 其八
申佳允（明代）

三年才际泰，一旦又遭屯。长恨遗妻妾，孔怀赖弟昆。

有铭聊纪迹，无赋可招魂。不信英雄泪，灵衾试验痕。
秋怀五首
李谦（宋代）

离离牵牛花，萦蔓绕业棘。
秋风一披拂，苒苒弄寒色。
物芳时辄改，百岁几食息。
长忧髀肉生，悲歌涕沾臆。
悼鹤
吴锡畴（宋代）

乘化归辽海，双笼一不开。
坠翎留片雪，遗迹印荒苔。
月朗怜孤唳，琴閒忆共来。
瘗铭为琢石，鸡鹜不须猜。
雨中花
晁端礼（宋代）

倦贰文昌，乐请左符，双旌去指东藩。有腰金新宠，昼锦荣观。独步文章，家传素业，世宝青毡。动欢声和气，里巷初惊，侍从衣冠。

朱门映柳，绮窗临水，盛游应记当年。端解道、香留罗袜，墨在蛮笺。惆怅江边侧帽，寻思花底遗鞭。不如沈醉，莫思身外，且斗樽前。
答郑骑曹青橘绝句（一作故人重九日求橘书中戏赠）
韦应物（唐代）

怜君卧病思新橘，试摘犹酸亦未黄。

书后欲题三百颗，洞庭须待满林霜。
酒罢张大彻索赠诗（时张初效潞幕）
李贺（唐代）

长鬣张郎三十八，天遣裁诗花作骨。往还谁是龙头人，

公主遣秉鱼须笏。太行青草上白衫，匣中章奏密如蚕。

金门石阁知卿有，豸角鸡香早晚含。陇西长吉摧颓客，

酒阑感觉中区窄。葛衣断碎赵城秋，吟诗一夜东方白。
南浦 水仙
沈蕊（清代）

雅称六株衣，见青葱，几簇翠云低绕。微步欲凌波，湘江静、烟水茫茫人悄。

冰肌玉骨，含情怕向东风笑。一点芳心杯样浅，着得春愁多少。

小窗净几清幽，伴金猊睡鸭，何须龙脑。弱质不禁风，环佩冷、争奈暮寒料峭。

新妆淡扫。蛾黄蝶粉天然好。倩影亭亭明月下，可是广寒飞到。
消寒十咏 忆秦娥 其九 踏雪
鲍之芬（清代）

山光白。山光白衬天光黑。天光黑。沉沉远水，玻璃冻墨。

羔裘粘黑花魂魄。芒鞋印黑人踪迹。人踪迹。高低路径，杖藜须策。
韩擒虎
徐钧（宋代）

俘主摧都锐莫当，区区破阵却争长。
不堪世上无分别，自作阎罗地下王。
送尹子潜赴省
徐元杰（宋代）

吾侪坚世好，心事老天知。梦寐符前说，轩翔定此时。

故家当有后，造物本无私。雪里阳春脚，梅开第一枝。
道遇郑莲卿共饮酒楼醉中赠以长歌
姚燮（清代）

与人以心不知受，媚人以色那能久？花落堕地为尘埃，旧巷杨枝多老丑。

驱车过珠市，市上逢郑生。停车招我车共停，下车握手奚为情？

别来胸臆不可竟，登楼且作千觞倾。朱轮粼粼过楼下，新坊子弟如名马。

连钱贴尻沫流赭，其气峥嵘猝难惹。数载不踏京华尘，奈何桃李非昔春？

郑生当时冠三曲，热场万口称天人。贵豪侧目承喜嗔，骄宠直欲无虢秦。

深帏剩烛黯已灺，露边孤蝶飞何邻？生言近事愁难语，旧部飘零少完羽。

不虞九市风沙中，短席清樽尚吾汝。狂吟振籁欲回云，苦泪沾衣不成雨。

吁嗟乎，黄金食尽馀宝刀，歌喉久涩徒能箫。回思西邸竞华宴，玉屏列黛敷兰椒。

五年一瞬主三易，门垣乱棘齐马腰。青天鸿鹄各关塞，江河不作西流潮。

何戡老大感犹许，安仁之鬓宜其彫。相依形影转岑索，起看碧汉星寥寥。

谁家公子七叶貂，隔座挥霍矜雄豪。两行红粉烟中苕，流光曼睩生百娇。

颜衰势尽各相弃，明日避面同避獒。惟吾与子具冷眼，阅非一事非一朝。

共斯沦落复谁顾，及早轻装约归去。文纨玉食蛊已深，告退何妨着穷裤？

江南风月不用钱，莫使韶光重贻误。
登严子陵钓台
吴龙翰（宋代）

万乘从君脚底眠，客星便入史官占。
东都基业随流水，今日斯台尚姓严。
绕佛阁 沈石田竹堂寺探梅图，次周清真韵
吴湖帆（清代）

澹云似敛。花信早发，香暗荒馆。僧院墙短。又防翠羽飞来碍书幔。

瘦枝缀满。残蜡正冷，清韵先远。芳意柔婉。乍开好倚冰姿醉巾岸。

带雪映朝色，鼻里幽香通一线。犹记梦寒罗浮吹酒面。

问俊侣游踪，春去如箭。小窗初见。逊杜老扬州，乡思愁乱。

认前朝画图重展。
韩娥善歌
列御寇（先秦）

昔韩娥东之齐，匮粮。过雍门，鬻歌乞食。既去，而余音绕梁欐，三歌不绝，左右以其人弗去。过逆旅，逆旅人辱之。韩娥因曼声哀哭，十里老幼悲愁，垂涕相对，三歌不食，遽而追之。娥还，复为曼声长歌。十里老幼喜跃抃舞，弗能自禁，忘向之悲也。乃厚赂发之。故雍门之人至今善歌哭，仿娥之遗声。
寄山中友人
温庭筠（唐代）

惟昔有归趣，今兹固愿言。啸歌成往事，风雨坐凉轩。

时物信佳节，岁华非故园。固知春草色，何意为王孙。
次韵毛君感事书怀
苏辙（宋代）

种棠经岁便成科，秋雨调匀气渐和。
才力有余嫌事少，风情无限觉诗多。
长松更老仍添节，古井虽深自不波。
宴坐山房人岂识，一尊联且慰蹉跎。
偈颂十五首
释宝印（宋代）

浮玉山头留不住，相携夜过长芦渡。
识得诸方第一机，踏翻船子先归去。
丝网浮鲨
刘升（唐代）

风雨暗烟汀，渔歌荅杳冥。鳞飞千片雪，网乱一江星。

白小供厨积，红肥满市腥。烹鲜谙食谱，不数五侯鲭。
又谢丁执中寄黄龙菜
王洋（宋代）

吴山草长春暖时，吴人髻中金卷葹。
家家馈荐作寒食，贫富丰俭要适且。
富兼庶品助取醉，贫得胜具兼哦诗。
金瓶玉筹固华丽，雕章缋句真瑰奇。
西溪友生居占野，不务结屋留园葵。
岁时供给不外索，野花满院蔬本肥。
今朝怀我宁馀剂，色照匕箸光陆离。
我惭此腹负此物，但用当内无它辞。
旧闻书生饭不足，朝暮虀监只充腹。
劝餐齿颊杂宫商，若比哥舒荐梁肉。
我歌短章持报辱，恐子诗成费追逐。
好音佳惠不敢虚，寄以离骚三十六。
李监庙求拙轩一首
苏籀（宋代）

镘圬累瓴甓，几席百春丛。
林坞纯真趣，衣巾质古风。
宁非迂叟合，岂与漫郎同。
不巧姑云尔，何妨诗更工。
雨中
孔武仲（宋代）

大雨已滂流，小雨仍脉沐。
风来扫欲断，云送还相续。
凝阴压天宇，蒸润浸旅服。
陇上麦经秋，江南梅已熟。
虞美人·年年江上清秋节
李弥逊（宋代）

年年江上清秋节。盏面分霜月。不堪对月已伤离。那更梅花开不、海棠时。剑溪难驻仙游路。直上云霄去。藕花恰莫碍行舟。要趁潮头八月、到扬州。
齐天乐·中秋宿真定驿
史达祖（宋代）

西风来劝凉云去，天东放开金镜。照野霜凝，入河桂湿，一一冰镜相映。殊方路永。更分破秋光，尽成悲镜。有客踌躇，古庭空自吊孤影。
江南朋旧在许，也能怜天际，诗思谁领？梦断刀头，书开虿尾，别有相思随定。忧心耿耿。对风鹊残枝，露蛩荒井。斟酌姮娥，九秋宫殿冷。
过臞庵示王文孺二首 其二
孙觌（宋代）

鸡犬无声白日闲，一筇九节过眉班。会须俎豆三高上，且寄风流二老间。
石祈晚泊
黄彦平（宋代）

江树繁阴合，江流涨沫浑。
归舟带圆月，倚棹并衡门。
表表浮屠迥，连连睥睨昏。
梅花腾远响，杨柳想新翻。
张员外好茅山风景，求为句容令，作此送
徐铉（宋代）

句曲山前县，依依数舍程。还同适勾漏，非是厌承明。

柳谷供诗景，华阳契道情。金门容傲吏，官满且还城。
家酿新熟分送小壶 其三
虞俦（宋代）

病起梅花未破颜，无言空伴小轩间。也知不是缘诗瘦，却笑相逢饭颗山。
和御制祀后土
寇准（宋代）

临晋迎清跸，灵坛备克禋。
荐诚祠后土，求福为蒸民。
展义王猷远，推恩庆赐均。
千官陪汉祀，万国奉虞巡。
仗卫明初日，郊原丽上春。
花飞函谷路，柳暗大阳津。
宿麦深藏雉，柔桑远映人。
河流回二陕，山势壮三秦。
箫鼓闻睢上，旌旗过渭滨。
天声惊远野，兵气慑边邻。
在镐皇欢洽，横汾睿藻新。
周南惭滞迹，空想属车尘。
读陈子直短歌三复而悲之次其韵
李纲（宋代）

君不见韩昌黎，文章二百年。又不见杜陵老，风月三千首。

号寒啼饥四壁空，谩有篇章在人口。书生生事良易足，深林一枝河满腹。

但令藜苋可充肠，便把离骚静中读。儒冠误身诚可怜，陈侯半世身犹邅。

斗酒初乏青铜钱，忍饥哦诗空可传。富儿菽粟泥沙掷，不必登朝家万石。

水陆毕陈方丈食，锦绣还将被墙壁。但资口腹为身谋，问以诗书初不识。

天公赋予真相百，彼富吾仁如黑白。乡党宁无急义人，谁哀王孙与进食。

尝思漂母饭淮阴，何用区区论报德。
饮江上楼
王乘箓（清代）

画楼高起绿杨边，美酒楼中斗十千。醉倚江云看江水，晚风时过打鱼船。
寄怀张冷石先生
沈荃（清代）

溪上老人五柳门，廿年高卧住江村。义熙日月闲中纪，商洛衣冠乱后尊。

秋老渔蓑吹铁笛，春回江岸撷芳荪。何时再访东轩下，浊酒黄花好细论。
清门 其一
刘攽（宋代）

清门早日素风传，正在图书翰墨间。惠子应输五车富，相如才授七经还。

朱栏碧瓦森华屋，乔木浮云满旧山。渥水丹丘远千里，凤雏神骥落人寰。
送谢寺丞知余姚
梅尧臣（宋代）

姚江千里海汐应，山井亦与江潮通。
秋来鱼蟹不知数，日日举案将无穷。
高堂有亲甘可养，下舍有弟乐可同。
县民旧喜诸郎政，刍力莫媿今为翁。
集古句
无名子（元代）

翡翠屏风烛影深，良宵一刻值千金。共君今夜不须睡，明日池塘是绿阴。
试院杂诗五首 其四
朱熹（宋代）

长廊一游步，爱此方塘净。急雨散遥空，圆文满幽镜。

阶空绿苔长，院僻寒飙劲。长啸不逢人，超摇得真性。
寄史景正教授
陈著（宋代）

物表楼前话一番，晨星落落破痴昏。
诗书非事口儒学，韦布不知身相门。
壹是古心交耐友，多将新意发陈言。
吾今老矣难重会，川泳云飞有子孙。
琅邪三十二咏 其三十 会峰亭
韦骧（宋代）

胜概当冲要，回环拥翠峦。烟云藏不得，如在掌中看。
山中
陈宓（宋代）

浅溪仍残照，山青更暮烟。
人行罨画地，鸟度粉笺天。
麦润先春秀，梅清破腊年。
田家无力事，牛背落鸦眠。
洋州三十景·无言亭
鲜于侁（宋代）

叶上花露泣，轩前红日长。
游风复为谁，时送席间香。
秋夜有感
苏泂（宋代）

灯影三更夜，虫声四壁秋。
雨阶疏滴滴，风幔飒悠悠。
朋友新凋丧，湖山旧钓游。
平生匡复志，老去未能休。
和胡鼓院郊台致斋即事
杨简（宋代）

虚口徐行上短廊，拂檐巾角触山光。
高檐踊跃争奇怪，巨笋逢山效短长。
山木剪裁青玉色，茶瓯问答素馨香。
是中空洞无际边，收拾山川尽括囊。
报国寺饯薛君采缘陪诸僚登毗卢阁二十四韵
李舜臣（明代）

宝阁凌阊阖，煌煌镇帝京。梵宫兹栋宇，尘世俯檐楹。

饮饯叨群哲，追随缘一行。良辰属景豁，极眺有山晴。

王粲销忧兴，玄晖抚化情。如闻钧乐发，想见玉毫呈。

晤语应朝彻，相看或籁鸣。傍徨翻不惬，悽恻故多婴。

吐鲁今深寇，河湟正用兵。御裘心耿耿，班马泣喤喤。

况复横戈卒，还馀细柳营。皇灵须震叠，百二此藩屏。

谋庙思裴令，喻薪忆贾生。时犹工贝锦，星独耀欃枪。

鸡犬寰中困，貂珰座上盈。嫠怀常似丧，渴病分无成。

念拙机甘息，包荒德莫名。湿灰悲列子，肯綮感庖丁。

贱子公车辱，同人意气宏。忘年期好我，奋藻愧登瀛。

顿觉游蒙尽，弥怜灏气清。繁霜疏古木，残律振寒城。

赏倦谈禅夕，魂劳去客旌。凄凉燕燕赋，朗咏骨为惊。
偈颂七十六首 其三十一
释师观（宋代）

赵州无佛性，丰干太饶舌。南泉一枝草，云门乾屎橛。
记正月二十五日西湖之游十五首
方回（元代）

六桥箫鼓日喧天，谁料年来渐索然。
兴废荣枯都不识，一家活计一渔船。
箫
李峤（唐代）

虞舜调清管，王褒赋雅音。参差横凤翼，搜索动人心。

□□□□□，□□□□□。□□□□□，□□□□□。
谒金门·遮素月
辛弃疾（宋代）

遮素月。云外金蛇明灭。翻树啼鸦声未彻。雨声惊落叶。宝蜡成行嫌热。玉腕藕花谁雪。流水高山弦断绝。怒蛙声自咽。
河传（仙吕调）
张先（宋代）

花暮。春去。都门东路。嘶马将行。江南江北，十里五里邮亭。几程程。

高城望远看回睇。烟细晚碧空无际。今夜何处，冷落衾帏。欲眠时。
句
彭乘（宋代）

汤汤散作家家惠。莫与贪泉一样看。
灯碑五首 其三
宇文虚中（宋代）

垒原清照白登山，弥陇连天麦浪寒。剑戟渐销农器出，人家只识劝农官。
送王学士赴京东漕
韦骧（宋代）

重寄属名卿，除书拜宠荣。山东移使节，天上动星明。

经画几三载，恩威尽列城。询求皆疾苦，课入自丰盈。

酣宴咍无取，焦心悯未宏。孟阳魂已愧，刘晏誉还轻。

报国胸襟壮，纾民术学精。休风鼓群吏，高论满诸生。

讵奋身干进，难排翼传声。褒功形圣诏，易地近王京。

持节将新命，遮车见众诚。拳拳思远托，冉冉即修程。

风飏旌旗活，云收鼓吹清。山川开爽气，草木有馀情。

行健途疑促，吟豪思欲倾。越吴钧慕恋，齐鲁乐奔迎。

万里宣材力，中朝倚办营。佥谐犹有待，舆议岂能平。

器尚虚兼济，谋终赞仰成。宸衷方外藉，安可忆登瀛。
湖居春晚杂赋八绝 其一
周紫芝（宋代）

雪屋临湖忆系船，柳汀吹絮又经年。白鸥大似知人意，分与沧波十里天。
宋·乌衣巷
孙元晏（唐代）

古迹荒基好叹嗟，满川吟景只烟霞。
乌衣巷在何人住，回首令人忆谢家。
一斛珠·晓妆初过
李煜（五代）

晓妆初过，沉檀轻注些儿个。向人微露丁香颗，一曲清歌，暂引樱桃破。
罗袖裛残殷色可，杯深旋被香醪涴。绣床斜凭娇无那，烂嚼红茸，笑向檀郎唾。
送王昌涉侍御
张祜（唐代）

十里指东平，军前首出征。诸侯青服旧，御史紫衣荣。

入陈枭心死，分围虎力生。画时安楚塞，刻日下齐城。

号令朝移幕，偷踪夜斫营。云梯曾险上，地道惯深行。

举旆招降将，投戈趁败兵。自惭居虏者，当此立功名。
长相思·举离觞
周邦彦（宋代）

举离觞。掩洞房。箭水冷冷刻漏长。愁中看晓光。

整罗裳。脂粉香。见扫门前车上霜。相持泣路傍。
昏昏
晁说之（宋代）

昏昏非所志，忽忽是何时。
客恨潮声起，春愁柳色知。
何烦连日雨，要剧故乡思。
自顾囊中术，黄金未可为。
枫桥寺小憩 其四
程公许（宋代）

唐人旧吟处，古殿昼多阴。欲去有馀恋，片云飞碧岑。
铁箫吟消寒席上赋
曾燠（清代）

我得南星铁如意，狂歌水仙愁击碎。世间何物堪倚声，竹管匏笙不能吹。

铁崖尝豢双铁龙，雌龙入海招其雄。千年干镆两俱化，至今怒吼吴江风。

玉鸾也复无消息，曾照广陵秋月白。广陵锻工摹影来，白鸾毛羽今变黑。

芜城雪后风正饕，寒冰一条吾手操。弹指连珠五星见，当头明月三天高。

便欲招呼箫史辈，翩然彩凤同游翱。元云之曲应天籁，世俗丝管空啁嘈。

如意从今得朋庆，以之按拍声相应。池上蕤宾方响飞，江东高唱铜琶竞。

此际官梅有芳信，吹彻箫声花欲迸。君不见道人铁脚诵《南华》，宰相铁心能赋花。
减字木兰花
周邦彦（宋代）

风鬟雾鬓。便觉蓬莱三岛近。水秀山明。缥缈仙姿画不成。

广寒丹桂。岂是夭桃尘俗世。只恐乘风。飞上琼楼玉宇中。
点绛唇 千叶水仙
沈鹊应（清代）

黄晕冰绡，并刀剪就明玑碎。自然仙态。仿佛添环佩。

昔日凌波，依旧风姿在。功夫耐。层层轻裁。欲共梅花赛。
扶欢驿王衮居也梁承秀居今隆化县李光吉居今荣懿寨皆土豪犯法禁以取夷灭
冯山（宋代）

僭田收尽连蛮徼，旧版从来实汉民。草染华风能不瘴，山离污俗自无尘。

连城解丧吴王濞，钜积终刑石季伦。一代英豪犹不免，咄嗟三叛尔何人。
小筑
陆游（宋代）

西郊小筑临烟汀，南山秀色入窗棂。
朝钟暮鼓在何许，乃是会稽山阴之兰亭。
堂中老人白须鬓，手扶藤杖垂九龄，客来不语坐至夕，往者绝物今忘形。
墙隅老鸡新树栅，长号催上东方星。
老人亦起穿两屦，岩泉漱齿读黄庭。
春日饮酒
白玉蟾（宋代）

拍拍浮浮几酒樽，梅花入梦酒归魂。
半窗寂寞猿三咽，满户萧骚月一痕。
山后山前鸠唤妇，舍南舍北竹生孙。
天明醉醒策霜竹，春在江天芦荻村。
次韵答俞明逸先生 其一
郑真（明代）

仙翁家住海瀛边，六十容颜似壮年。夜月梦回苍玉佩，秋风吟拥紫茸毡。

牙签插架芸香合，鹤骑当轩树影圆。笑我客居淮水阔，白云千里思凄然。
九歌 其八 烟缆
郭之奇（明代）

虫声兮荇喓，蛙首兮蘋翘。日愁余兮章水，今侬语兮吴桡。

缆江山兮寸缠，藏风雨兮方瓢。溯深春兮柳泽，入远思兮花陌。

知烟容兮自来，遣波致兮安适。忽反顾兮失其端，收浩胸兮入静看。

羡青云兮鸟举，瞻紫雾兮龙蟠。意中事兮临眺，驾言出兮登盘。

二水三山兮曷其有极，胜多时促兮游亦无宽。寻雨花兮遗迹，陟旋玉兮象坛。

古帝祠兮云罩，今麟阁兮风摊。但驰怀兮志肃，恐兴溯兮情寒。

亦余心兮不敢安，何今昔兮尽于观。目忽下兮人烟团，身在高兮山绪乾。

回昏舆兮循月峦，足游气兮指星竿。劳樽酒兮候潮钻，抱春梦兮不知残。
龙珠吟
王质（宋代）

蛇有黄，鸡有锦，蚌有珠，鱼有枕。万物随身各怀宝，惟龙抱负超覆帱。

臆之上，颔之下。声灵气焰焯光辉，威力神通宏变化。

小径寸，大围尺。口中皎月戏吐吞，掌上流星恣抛掷。

存此珠，千年万年鳞不枯。亡此珠，一蝼一蚁血可濡。

有水即珠荣，无水即珠悴。有云即珠腾，无云即珠坠。

太阳真火力能铄，飞天夜叉势能制。所以多潜岩壑睡，功成行满自在飞，天旋地转皆由之。

如人贤愚有九品，如人贵贱有十威。三尺乌，勿能啄，大力鬼，弗能搏。

开通万类总圆明，照耀十方齐廓落。珠正有，珠忽无。

犹存一念著吝惜，即入三界缠空虚。丹霞烧佛独玩珠，关南打鼓喜获珠。

韶山心珠本无色，大海龙珠同一如。乾六爻，龙六变，潜见跃飞以次升，飞上九天须一转。

亢有悔，在上九，见无首，在用九。藏威在首不在身，若到无时竟何有。

祇园佛，阙里翁。下土虽分两圣域，上天同是一真龙。
题赠湘西龙安寺利禅师
齐己（唐代）

头白已无行脚念，自开荒寺住烟萝。门前路到潇湘尽，石上云归岳麓多。

南祖衣盂曾礼谒，东林泉月旧经过。闲来松外看城郭，一片红尘隔逝波。
次余澹心韵二首 其一
释函可（明代）

家本飞云白石龛，偶言来去亦优昙。遗篇青简千年事，山月蒲团一杖担。

此日晓风歌柳岸，他时高阁坐江南。摩腾翻译浑多故，身外累累贝叶函。
咏箫诗
刘孝仪（南北朝）

危声合鼓吹，绝弄混笙篪。管饶知气促，钗动觉唇移。

箫史安为贵，能令秦女随。
送孙郎还天台
刘大櫆（清代）

孙郎昔日赋天台，金石音声锦绣才。
惆怅赤城霞欲尽，桃花如梦却归来。
招张洞明远
石介（宋代）

君言下第我西飞，执手都门泪满衣。
万里得归头半白，经年相别道应肥。
火鑽欲遍龟难死，竹实犹多凤不饥。
暂到东山慰愁抱，春秋之学说深微。
绍兴祀神州地祗十六首
佚名（隋代）

恭承明祀，嘉主令芳。
亦有桂酒，诚彀是将。
瑟瓒以酌，效欢厥觞。
庶乎燕享，永怀不忘。
四景图·禅院风荷
孙锐（宋代）

碧筒注酒晚风凉，浇得新诗字字香。
吟罢临风开佛座，捻花笑指浴鸳鸯。
寄天童觉老
李光（宋代）

竹牖茅檐屋数间，不贪杯酒不游山。征租纳罢秋田熟，未必天童似我闲。
奉同冲卿元日雪霁朝会称觞
韩维（宋代）

汉家万国朝元正，帝呵风师洒其廷。
雨寒成花皆六出，一洗天地尘埃清。
高风半天卷云去，空色绀碧惟华星。
金鸟东来照宫殿，瑞气著物皆光荣。
绣衣虎士扶脩旗，皂旄绛幅纷葳蕤。
洞开重门纳冠剑，肃肃环佩来东西。
乐悬未作舞在缀，雉扇稍映宫帘垂。
黄钟独奏君德盛，赫然天日当彤墀。
群臣拜舞千万寿，四方来王敢不只。
遇闻圣人制礼意，上崇一尊临众卑。
等威殊绝防僭慢，非止矜丽夸雄为。
仰瞻仪物固自肃，又况烜赫铺德威。
小臣不及观放仗，趋出恍惚犹惊疑。
朝廷大体安敢识，赞咏盛节形诸诗。
春日闻唐比部将至荆州 其二
程通（明代）

几载相逢见面难，祗凭尺素报平安。江陵不日君须到，春月春花好共看。
寄苏子瞻
章惇（宋代）

君方阳羡卜新居，我亦吴门葺旧庐。
身外浮云轻土苴，眼前陈迹付籧篨。
涧声山色苍云上，花影溪光罨画馀。
他日扁舟约来往，共将诗酒狎樵渔。
丙午七夕后一日晚抵松江塔下
俞桂（宋代）

客中情况少人知，正值钟声约束时。
清坐更无人共话，挑灯来看菊潭诗。
予送公仪真不免更别仍赋一诗
庄昶（明代）

不尽溪云兴欲留，相携那免又真州。先生北去登仙路，野老南归上钓舟。

魏阙肯将丘壑忘，交情愈到别离稠。可堪二十馀年意，分付春江一点鸥。
登光明顶
胡与高（清代）

登临不用挽藤萝，绝顶光明霁色多。
云过匡庐飞紫盖，岚拖天目扫青娥。
忽分二海成孤屿，细数千峰乱放荷。
下界茫茫仙路杳，乾坤何处是吾窝？
云谷杂诗十二首 其三 玩月
朱熹（宋代）

风起云气昏，风定天宇肃。遥遥万里晖，炯炯穿我屋。

良友共徘徊，山中讵幽独。
点绛唇
蔡伸（宋代）

帐外华灯，翠屏花影参差满。锦衣香暖。苦恨春宵短。

画角声中，云雨还轻散。河桥畔。月华如练。回首成肠断。
题竹寄长清胡判簿仲文
王绂（明代）

胡君倜傥情见真，昔曾同客京华尘。一官去作长清簿，吏民怀惠如阳春。

别来不觉经年久，愧我蹉跎空白首。为写清风慰远思，殷勤致问平安否。
三月晦尽行高苑道中大风 其一
王世贞（明代）

三春行已尽，万象施仍偏。败屋蛛凭网，荒村柳但眠。

白如瓯脱地，青岂汶阳田。为语流已态，将无愧俸钱。
渊源堂十二诗 其十二 足鲤池
王十朋（宋代）

堂上论文客，异时还索居。池中鲤鱼足，好寄别来书。
夏夜
陆游（宋代）

展转纱幮睡不成，一藤扶惫绕廊行。
月升双鹊移枝宿，露下孤萤缀蔓明。
汲井忽惊人已起，开门堪叹事还生。
羽衣道帽从吾好，柏子烟中起磬声。
菩萨蛮 过云臣宅看牡丹归有作
陈维崧（清代）

满城争放花千朵，狂夫那肯家中坐。才得过西邻，东家唤又频。

中须冲酒去，那怯廉纤雨。日日为花颠，何曾让少年。
寄献臣
刘敞（宋代）

通塞由来自有期，奏书未上莫嗟咨。锥藏勉后三千客，舌在须强百万师。

固有青云堪自致，暂虚丹桂不为迟。如今相府闻名甚，应以雄文荐赤墀。
闲居 其七
吕本中（宋代）

西风岑寂子云居，未放秋阳晒腹书。却笑问字谁载酒，雨烟仍是老樵渔。
赋得水田白鹭
林弼（明代）

漠漠平畴宿雨晴，潇潇素羽晚风轻。满川绿涨一双下，隔岸青秧数点明。

霄汉无班陪鹄立，烟波有社结鸥盟。辋川若值王维画，添我青蓑黄犊耕。
梁州令·各自寻思取
晁端礼（宋代）

各自寻思取。更莫怨他人做。如今剗地怕相逢，愁多正在相逢处。人前不敢分明语。暗里频回顾。罗襟滴泪无数。匆匆又是空归去。
次韵彦臣感怀
吕南公（宋代）

不得经纶辅太平，枉于天地荷生成。少如贾谊频垂涕，老似樊生请学耕。

醉舞或将猴共势，饥吟时与蚓同声。若教眼底不识字，应已脱除穷困名。
西阁三度期大昌严明府同宿不到
杜甫（唐代）

问子能来宿，今疑索故要。匣琴虚夜夜，手板自朝朝。

金吼霜钟彻，花催腊炬销。早凫江槛底，双影漫飘飖.
归信吟
孟郊（唐代）

泪墨洒为书，将寄万里亲。
书去魂亦去，兀然空一身。
憩清源旧游禅寺怀苏别驾以修二十四韵
胡应麟（明代）

十月繁霜正满篱，孤城凝望碧云驰。青衫落魄还舟夜，绿绮传声命驾时。

玉勒乱嘶章氏苑，铜鞮高宴习家池。龙蛇四壁毫飞动，牛斗双函剑陆离。

妙曲西园陈翠管，清歌北里近彤墀。豪游南郭朝朝共，胜槩东山日日期。

绮陌朱楼情浩渺，纱窗红烛梦逶迤。何人作赋非同调，若个谈诗不解颐。

一代平原怀竞爽，千秋河朔兴难疲。从知意气关寥廓，讵谓形骸判别离。

驿路论心愁汎梗，河梁挥手惜临岐。穷来海曲甘垂钓，泪尽山阴独解维。

摇落惭余同塞柳，漂零闻汝逐江蓠。茫茫白水迷三峡，历历青山碍九疑。

无客乘风来灌口，与谁寻雪上峨嵋。雕阑绣柱孤悬榻，清簟疏帘静覆棋。

漫诧王嫱留凤辇，徒闻薛女画蛾眉。君平易肆虚谈卦，扬子玄亭失问奇。

岸拆黄牛回舸舰，城深白帝罢旌旗。遥天滟滪双鱼绝，僻地临邛驷马迟。

秫贯十千时潦倒，柑题三百尚淋漓。清风明月羁玄度，流水高山咽子期。

越国啼魂无翠鸟，蜀天翘首但黄鹂。亦知聚散人间世，极目长空雁影移。
袷飨太庙
佚名（隋代）

灵其顾思，降福来萃。
天子受之，饴尔在位。
神既享矣，福既均矣。
豆斯入矣，礼之成矣。
惜奴娇·光阴奇
巫山神女（宋代）

光阴奇。扶桑宫里。日月常昼，风物鲜明可爱。无阴晦。大帝频銮於瑶池。朱阑外，乘凤飞。教主开颜命醉。宝乐齐吹。尽是琼姿天妓。每三杯，须用圣母亲来揖。异果名花几千般，香盈袂。意欲归。却乘鸾车凤翼。
双燕春日营巢
吴与弼（明代）

忆昨初开桃李花，衔泥飞傍小窗斜。春风一去无消息，何处归来更作家。
王可交升仙台四首
黄庚（元代）

我来闲吊古，触景觉凄凉。
踏石云侵履，个萝露湿裳。
森森林不茂，馥馥野花香。
寺近寻僧话，谈禅坐竹床。
和永叔内翰思白兔答忆鹤杂言
梅尧臣（宋代）

醉翁在东堂，为他栽桂树。
待将枝条与人折，忆著家中玉色兔。
夜看明月海上来，光彩离离入庭户。
且问常娥一借观，翁家虽有来无路。
常娥对面几万里，不声渐渐西南去。
是时翁生怀抱恶，却恨陆机先忆鹤。
致令亦念眼迷离，不似傍池能饮啄。
始忧兔饥僮失哺，又恐白毛尘土污。
仍不如鹤有浅泉，自在引吭时刷羽。
花前举翅鼓春风，只待公归向朝暮。
我闻二公趣向殊，一养月中物，
一养华亭雏。一畏奔海窟，
一畏巢松株。我虽老矣无物惑，
欲去东家看舞姝。
浪淘沙
赵长卿（宋代）

帘卷露花容。几度相逢。他知我意欲相通。偏奈天教多阻间，积恨何穷。

云雨杳无踪。愁怕东风。时闻语笑恣欢浓。惟有俺咱真分浅，往事成空。
送僧芳兰谷住持明招寺
陶安（明代）

幽兰之生在深谷，讵以无人而不芳。
钵盂朝采坠露饮，青莲檐葡停馨香。
谷中空明若圆镜，须弥环海日月光。
傲睨天台高郁苍，五百痴衲岩穴藏。
小乘留恋不死乡，何缘比肩大法王。
后代演经谈渺茫，天花纷飞七宝床。
远窥正觉如望洋，伊谁面壁文字忘。
独栖金华山满房，定中趺坐岁月长。
声音色相等妄幻，自谓学佛非荒唐。
冰壶石笋出云汉，飘然凌虚观十方。
龙蟠法界气紫黄，渡杯如电江声凉。
偶然乞得袈裟地，已被东莱建道场。
东莱先陇在武义，非为荐福生天堂。
正缘人家有兴废，寺观经久愿力强。
金坊宝阁钟鼓震，马鬛肯使樵苏伤。
我思儒门经济业，发育万物随翕张。
存心养性禅所宗，浩气刚大仙揣量。
空玄衍说原有自，劝人作善来百祥。
虽云离伦绝世故，恃此礼乐扶纲常。
何必火书庐其居，然后邹鲁文教昌。
东莱云车自天降，抚掌应笑吾言狂。
送张叔毅北归
强至（宋代）

公子姓张天上有，少年如谊雒阳无。
满编秀气同归楚，后夜文星不照吴。
云密蛟龙闲未试，霜寒鸿雁急相呼。
知君懒爱平湖绿，白日声名会早图。
中秋
杨公远（宋代）

秋气平分雨乍晴，残云敛尽楚天清。
野人不趁□花课，赢得今宵看月明
借庵
姜特立（宋代）

吾师自有庵，何必从人借。
闻道架虚空，大千同一舍。
游骊山二首
张俞（宋代）

金玉楼台插碧空，笙歌递响入天风。
当时国色并春色，尽在君五顾盼中。
登摄山最高峰
郑孝胥（清代）

每愁飞鸟灭云端，石磴行来倦百盘。钟阜云开分晚照，吴江枫百入新寒。

名山谁信身堪隐，世事终怜劫未阑。直恐哦诗增客感，松风还为卷波澜。
怀旧诗九首 其八 伤刘沨
沈约（南北朝）

处和无近累，天然有胜质。萧瑟负高情，耿介怀秋实。

义贵良为重，兰摧非所恤。一罢平生言，宁知携手日。
选冠子
洪适（宋代）

雨脚报晴，云容呈瑞，夜雪萦盈连昼。千岩曳缟，万瓦堆琼，稍稍冷侵怀袖。鹤氅神仙，兔园宾客，高会坐移清漏。想灞陵桥畔，苦吟缓辔，耸肩寒瘦。

向此际、色映棠阴，香传梅影，寒力更欺尊酒。左符词伯，蛮笺巧思，不道起风飞柳。舞态弓弯，一声低唱，蛾笑绿分烟岫。任杯行潋滟，为公沈醉，莫教停手。
喜鹊
乾隆（清代）

喜鹊声唶唶，俗云报喜鸣。
我属望雨候，厌听为呼晴。
送滕庶子致仕归江南
朱庆馀（唐代）

常怀独往意，此日去朝簪。丹诏荣归骑，清风满故林。

诸侯新起敬，遗老重相寻。在处饶山水，堪行慰所心。
三十五代张天师赞
李昴英（宋代）

冷面皎霜凝，电光双目峥。
生来元自别，不但父书灵。
后凯歌词九首 其九 烛龙
耶律铸（宋代）

封略谁容限烛龙，终将天地入牢笼。云兴飙起威名将，也好先收弟一功。
洛社八景 其四 古寺钟和
王永积（明代）

山头曙色开，静听疏钟起。道人春睡酣，声声入梦里。
七里店口占
范成大（宋代）

分手暮江寒，徘徊立马看。
寻常相见易，倍觉别离难。
句 其八
吴璋（唐代）

水流天际惊春动，山入云间斗碧攒。
绿阴
苏泂（宋代）

绿树阴中石枕头，功成不愿割鸿沟。
君看上蔡牵黄犬，悔杀人间万户侯。
瑞鹧鸪 过柳渡
马钰（金朝）

马风宁海遇重阳。西入关来放肆狂。好看梅溪杨柳渡，喜游竹肆杏花冈。秦川铺锦宜春睡，渭水横丝系日长。胜景无穷吟不尽，命工图画比仙
拟陶体三首 其三 目释
梅尧臣（宋代）

我居元首间，分并日月光。左右各照曜，盲一岂相妨。

尚恐有所翳，独见不能强。嗟尔手与足，何为欲竞伤。

捉驰自有职，勿使心悲凉。
水调歌头（甲辰中秋和傅山父韵）
李曾伯（宋代）

幻出广寒境，罗袜净无尘。素娥风格分明，玉骨水为神。手揽清光盈掬，眼看山河一色，阅尽古今人。对影且长啸，一酌瓮头春。

千万顷，琉璃色，楚天清。庾楼袁舫何事，汨汨主和宾。但见老蟾无恙，不管镜圆钩阙，寒暑任相更。此夕幸无雨，何惜放颜醺。
庐陵曾氏临江作亭以舍过客因同舍来求诗
张嵲（宋代）

乱后足漂零，所至倦迁客。
那知此江上，飞亭跨穹石。
客来赣山青，客去赣水寂。
徙倚亭上人，悠悠往来陌。
病中追赋游武夷
刘子翚（宋代）

建水日夜浅，清滩自迢迢。
渔舠愕已无，忽点净练遥。
老身寄其上，兀若栖危苕。
松风知我狂，随舷助倾摇。
探幽神益新，得快意自消。
长林翠洞口，微云粉山腰。
那知碧虚远，一苇卧可超。
不须换吾骸，吾慵登焦嶢。
病中追余观，所得绝富饶。
闻杨君谦致政赋此以致健羡十五首 其十一
沈周（明代）

新制银杯兴亦豪，判将荣辱付陶陶。春风观树轩前酒，不醉元都观里桃。
题高梦锡指牛图
陈造（宋代）

将军向来马量谷，封谷劣比羊千足。
浮云富贵漫夸毗，不博范千回青目。
此千落魄水墨仙，松煤染指皆其天。
奏刀浪诧牛无全，寝讹降饮二百角。
身不服箱鼻不穿，觳觫肯受众目怜。
高郎画遍米家船，此轴宾重一当千。
老子老欲耕淮壖，薋菉葹满高下田。
政用百尾收乌犍，刀剑纵售能几钱。
展掩此画空惘然，平日幽趣终拳拳。
经千傥可作九原，画我草履麻为鞭，
经挂牛角群牛前。
咏牡丹
陈与义（宋代）

一自胡尘入汉关，十年伊洛路漫漫。
青墩溪畔龙钟客，独立东风看牡丹。
自武陵舟行至德山
李纲（宋代）

舍车泛兰舟，摇荡武陵水。憩装古丛林，幽胜冠南纪。

当时霹雳古，掣电机在捶。钤锤今得人，宗旨振颓委。

何须大雄殿，突兀踞巍址。龙蛇相混杂，衲子聚千指。

齐竽一一吹，真赝见炉锤。青葱松竹阴，积翠纷可喜。

春风一动摇，萧瑟鸣不已。却游德岘亭，枉渚抱中沚。

襄阳今何如，风物略如此。空怀堕泪碑，愧叹羊叔子。

坐令邹湛辈，名字随骥尾。胡雏窥汉疆，战哭多新鬼。

王室如缀旒，寇盗结蜂蚁。而我荷宽恩，抱衅适万里。

回头望中原，洒涕湿巾几。海山渺安在，澒洞鲸波里。

飞仙时往来，当学长不死。
有寄二绝 其一
欧阳澈（宋代）

标格全归笑靥中，相逢无奈去匆匆。金钗若许重寻约，樽酒秦楼愿与同。
豫章胡氏华林书堂
张齐贤（宋代）

一百年来烟爨同，衣冠江左慕家风。
儿孙歌舞诗书内，乡党优家礼让中。
孝弟筠编争纪录，门闾天语赐褒崇。
莫交六阙方朱氏，叶叶蒸尝奉始终。
自仙潭治归舟呈王鸥盟
杨冠卿（宋代）

扁舟夜泊蓼花丛，晓挂风帆苕水东。
拟办盖头茅一把，十年湖海浪飘蓬。
更漏子 其四
温庭筠（唐代）

相见稀，相忆久，眉浅淡烟如柳。垂翠幕，结同心，待郎熏绣衾。

城垂月，白如雪，蝉鬓美人愁绝。宫树暗，鹊桥横，玉签初报明。
醉吟二首
白玉蟾（宋代）

松风吹我飞，手搦空中月。
笑指蓬莱山，可补银河缺。
满庭芳 其一 风雨夜怀卿谋
尤侗（清代）

折絮夭风，冻花侧雨，薄寒新上罗衣。可怜人意，恰对可怜时。

几度思量往事，回首处、风景凄其。难生受、黄昏院落，独自怎支持。

想伊人此际，笼香弄笔，剪烛吟诗。待扁舟相访，梦到还迷。

只听数声征雁，断云里、叫过楼西。呼来问、又推深夜，不肯寄书飞。
从武帝琅邪城讲武应诏诗
王融（南北朝）

治兵闻鲁策，训旅见周篇。教民良不弃，任智理恒全。

白日映丹羽，赪霞文翠旃。凌山炫组甲，带水被戎船。

凝葭郁摧怆，清管乍联绵。早逢文化洽，复属武功宣。

愿陪玉銮右，一举扫燕然。
翌日宫教惠诗次韵二首
刘克庄（宋代）

即令身在水云间，不著斯人玉笋班。
子美步归犹恋阙，浩然肩耸径还山。
人情薄似平原酒，世路危于滟澦滩。
华栋把茅皆幻假，祝君黄发映朱颜。
次余仲庸松风阁韵十九首 其十五
裘万顷（宋代）

无所用心鱼在沼，居然生子燕成窠。
谁言春去花事歇，萱草石榴情更多。
云栖
程梦星（清代）

灵山结想十年前，一路穿云许问禅。人绿须眉全是竹，晴暄风雨总因泉。

地高偏觉江声近，峰远犹将梵呗传。吟尽夕阳归较晚，清池应爱远公莲。
和前三篇 其二
苏颂（宋代）

山公偏爱习家池，每出游时醉不知。既见国侨如旧识，何须阮籍乃吾师。

亭边菡萏铺新锦，水际闾阎近布棋。欲作宣城十日饮，留连梦得似敦诗。
双泉轩赠太平守梁正叔
郭祥正（宋代）

开池得双泉，因泉构华屋。池中种菱荇，池上列花竹。

与春蘸新种，遇风摇净绿。轻鸥自飞舞，纤鳞随出缩。

操舟往江海，端忧龙蜃触。卷衣入山林，而防虎狼欲。

岂如一凭栏，俯仰快心目。朝吟吟有馀，暮醉醉不足。

双泉长涓涓，比公享天禄。公归民怀公，听我双泉曲。
偈颂一百六十首
释宗杲（宋代）

文殊三处安居，志公不是闲和尚。
迦叶欲行正令，未免眼前见鬼。
茅山
文彭（明代）

盘回绕山足，望望山之椒。丹厓出殿角，落日风萧萧。

时闻金磬出，还向空中飘。阒寂无来踪，虑澹尘弥消。

閒庭候月出，长松生夜涛。
和孙端叟寺丞农具十五首其十五牧笛
梅尧臣（宋代）

牧人乐下牧，背骑吹短笛。
声穿吴云低，韵入楚梅的。
谁嗟苦调急，自与幽意寂。
应同尧时民，歌将土壤击。
戏问丞廨荷花
韩淲（宋代）

露荷吹满小池风，想见公馀采摘空。正是新秋明月夜，隔溪还许野人同。
鹧鸪天 听雨
汪韫石（清代）

松籁萧条烛影幽。雨声和滴到西楼。金炉香断三更梦，玉簟凉生五月秋。

人寂寂，夜悠悠。天涯信阻暗凝愁。疏帘到晓檐花落，滴碎离心苦未休。
答友
洪朋（宋代）

一昨城北遨，得兴起我病。梅岭识霜林，枫江认烟艇。

深行忆畴昔，冥搜吝俄顷。西瞩列仙家，东睇老禅径。

不闻迁莺声，但见行雁影。再读贻我篇，思与云路永。
澄澜阁
华镇（宋代）

飞栏跨乔木，危柱枕苍矶。石漱溪声碎，林分日影稀。

正宜逃暑气，聊用解征衣。欲去重回首，清风满翠微。
菩萨蛮
晏几道（宋代）

鸾啼似作留春语。花飞斗学回风舞。红日又平西。画帘遮燕泥。

风光还自老。绿镜人空好。香在去年衣。鱼笺音信稀。
三老图既成久欲作诗未果因次任漕韵
吴芾（宋代）

我久欲作三老诗，苦无佳句能解颐。
抽轧鄙思成无期，有语欲吐还茹之。
忽得新篇向此诗，恍如春草生谢池。
明珠万斛光陆离，璀璨不减珊瑚枝。
压倒元白头欲垂，直与李杜肩相差，
使我手把不停披。忆昨梅花吐琼蕤，
枝头爱日有舒迟。虽恨捧觞无翠眉，
吾人臭味自相宜，花下清欢聊共追。
嗟我老来意气衰，归心已决不复疑。
虽来江右把一麾，但知痛饮直吾师。
尊交况逢冰雪姿，岂容不醉负屈卮。
二老揽辔方并驰，一气相和如壎篪。
百城感化熏兰芝，不事威怒轰雷椎。
后园探春容我随，开怀笑语何熙熙。
丹青写此一段奇，未羡九老洛水湄。
何日归去山之崖，时命柴车载鸱夷。
相逢径醉莫问谁，饮尽不妨寻酒旗。
黄龙洞
释居简（宋代）

玄窞蜿蜒宅，苔痕到底青。凿深连地轴，设险讶山灵。

路斗风烟湿，风酸草木腥。丁宁休勒驾，更欲上新亭。
送叶士岩二首
刘克庄（宋代）

向来参请遍诸方，恍惚如痴亦似狂。
雪与膝平犹未退，斤从鼻过了无伤。
拈花弟子知谁悟，撼树群儿不自量。
极欲为君露消息，天寒日短话头长。
送鲁子翚廉使之汉中
虞集（宋代）

封上颂台礼，轻车入汉中。节毛吹渭雨，木叶动秦风。

把酒台基古，驰书岁事丰。朝回倚西阁，日日数归鸿。
立夏五首
方回（元代）

路过偏岭暑风凉，草色连天七寸长。
无限牛羊无树木，青青六月地椒香。
邑外晚景
宋祁（宋代）

林梢规日透霞鲜，滞穗累累遍大田。
豺口祭馀开猎禁，豚蹄祝罢得逢年。
云容不动寒垂地，陂影无涯静合天。
一国似狂予独尔，长吟饥腹伴残蝉。
徐洪二公再和二诗余亦随喜
刘克庄（宋代）

松风地籁瀑天绅，下有苔矶著老身。
僵卧从教茅屋破，放歌不犯玉台新。
陶元亮可羲皇上，管幼安非汉魏人。
酒禁近来开一线，霜天便觉满怀春。
草
刘黻（宋代）

万卉争献奇，小草亦足贵。
四时春不断，可识天地意。
穉子谨勿斲，叶叶含元气。
不皆讶姑息，姑息特细事。
送段惟勤自新城改庐陵
罗玘（明代）

运斤疾成风，全物不食虎。见者惊鬼神，斲鐻觉无苦。

中心无穿凿，匪以智数取。段侯天机熟，外不与物忤。

恂恂口若吃，剖析有大斧。乃知古循良，绝不似外贾。

庐陵舐新甘，新城夺旧乳。徵闻继前史，直笔予敢侮。
答东坡居士
释法泉（宋代）

指出明明是甚么，举头鹞子穿云过。从来这碗最希奇，解问灯人能几个。
从赵崇道求蜀纸五首
赵蕃（宋代）

紫岩黟歙略相同，小字缄题寄子公。
纵使分沾能到我，质粗肉缓不堪攻。
爱诗李道人嵩阳归隐图
刘勋（金朝）

脱却儒冠已自閒，更令家事勿相关。百钱便挂青藜杖，不看先生纸上山。
春日幽居示仲固彦冲十绝
胡寅（宋代）

碧沙承水漾娇春，弱柳萦烟作浅颦。
正好追寻沂上侣，未须攀赠灞桥人。
浣溪沙 其二
钟将之（宋代）

蘋老秋深水落痕。桂花微弄雨花轻。癯仙也解醉红裙。

太白曲君愁满饮，小鸿眉黛爱低颦。尊前一洗眼花昏。
使至灊山（神异录：明皇尝梦游灊岳遣越宾祀之）
王越宾（唐代）

碧坞烟霞昼未开，游人到处尽裴回。

凭谁借问岩前叟，曾托吾皇一梦来。
寄参藩张五若 其二
梁煌晰（明代）

浔江使者西征日，僚部蛮官习汉歌。乞得玉皇香案吏，佩环清响落牂牁。
翰林中送独孤二十七起居罢职出院
白居易（唐代）

碧落留云住，青冥放鹤还。银台向南路，从此到人间。
三月十八雨泊长崎
梁成楠（清代）

三老来相告，船行入内河。浪方香港细，山较厦门多。

鹰饿梢平水，鸥轻逐去波。明朝神户雨，无计奈愁何。
和李子真八月十四日夜赏月之什
蔡戡（宋代）

西园清夜喜追随，唯恐冰轮出海迟。
不但旷怀皆我辈，要知痛饮是吾师。
十分未放蟾盈魄，三匝先惊鹊绕枝。
此夕清欢那复有，世间能得几人知。
诗一首
李师中（宋代）

鉴中双鬓已蹉跎，无计重挥却日戈。
已是园林春欲暮，那堪风日夜来多。
诗成白也知无敌，花落虞兮可奈何。
郎世宁玉鹰图
弘历（清代）

玉鹰下秋宇，栖必老松枝。竦视无空阔，敛身愁鹊鸱。

风尘谁许识，绦旋讵能羁。拟问兰台令，奚称白雉诗。
怀家三首
戴复古（宋代）

白发出门来，三见梅花谢。
客路有岁年，归心无昼夜。
闻雁
王质（宋代）

我性爱风竹，历耳如筦弦。两日偶不闻，但见青摩烟。

半夜意展转，时闻雁翩翩。未能叫云月，而我独不眠。

抱被夜徙榻，空堂秋山连。亦有鸥鹭栖，历历鸣更传。

为汝饮一杯，问汝以一言。不居芦苇中，乃巢苍翠巅。

萧萧西风多，一等菰蒲寒。远来有相伴，汝等岂不贤。

不觉点急急，难通意惓惓。振翼忽飞去，江湖水连天。
点绛唇（妙香檐卜）
王十朋（宋代）

毗舍遥遥，异香一炷驰名久。妙香稀有。鼻观深参透。

问讯东来，香□谁先后。称仙友。十花为偶。近有江西守。
登挟溪亭
王铚（宋代）

剡中何许隔林坰，无复明峦到眼明。
赖有西南天一角，乱云深处叠秋屏。
赠大猷
王洋（宋代）

栖迟下国伤蹉跎，更生父子交琢磨。雀罗门外宾客省，三鳣堂琢经史多。

菑川起奉太常策，风雅先入光禄科。人间盛事有如此，东平江夏今如何。

一廛聊寄吴山曲，白柄长镵斸黄独。饮从野老自有馀，饭在先生长不足。

人言功名难力取，我意功名要勤苦。分明经训是菑畬，谁道今人不如古。

山阳隐士家传饥，长身季子今流离。闻君酬唱得此客，牧儿贩妇哦新诗。

我将六十筋骨羸，形骸行赴沟壑期。如君名遂尚可见，幅巾他日期追随。
东园新种杂树
刘攽（宋代）

青苔翠竹吾人好，穿径诛茅野老家。岂为素封增橘树，还知避世种桃花。

会因丛桂留骚客，却忆安榴逐汉槎。已有风光催物色，定甘羁旅待年华。
昌平州作
王烻（清代）

流贼披猖日，何人启北门。当时亦乌合，此地忽蜂屯。

陵树枯樵采，城砖蚀炮痕。客来空吊古，寒日欲黄昏。
余哭蟾子潮士钟大鸣有诗相宽次韵
刘克庄（宋代）

彭聃俱未离乎死，况汝孩提未有知。
自昔丈夫怜少子，即今王母惜孙儿。
探环尚记曾游处，建鼓应无再见期。
三纪七挥儿女泪，孰尸寿夭莽难推。
池上示同游者
朱熹（宋代）

藕叶盖波面，池花犹未红。聊承晓露馀，散步咏凉风。

香气已飘忽，客怀谁与同。唯应同游子，芳意更匆匆。
眼儿媚·先来客路足伤悲
赵长卿（宋代）

先来客路足伤悲。那更话别离。玉骢也解，知人欲去，骧首频嘶。玉蹄动是三千里，後会莫相违。切须更把，丁香珍重，待我重期。
泛小舟入莲荡微雨即事
汪莘（宋代）

水光如锦叶如烟，微雨相从到洞天。
翠盖红妆无处避，一时挨入木兰船。
谢曾子长分饷临江军黄雀
晁公溯（宋代）

远游旅食荒山里，竹鼠山鸡污刀几。
鸣鞭走送来扣门，眼明忽见衔环子。
江南今秋禾黍熟，场间啄穗惊不起。
正缘一饱堕网罗，包里头颅行万里。
登盘始欣不负腹，下箸未及先染指。
略须沃酒助甘腴，更觉披绵愈丰美。
使我转忆江湖乡，水珍海错那可忘。
十年不风尚能说，楚人未数鲤与鲂。
蛤蜊含浆自有味，蟹螯斫雪仍无肠。
红螺为酱胜食肉，白蝛你炙如截肪。
江瑶石首最贵者，千金一枚谁得尝。
但愿浮家老吴越，此生不愿尚书郎。
江城子（三之三）
秦观（宋代）

枣花金钏约柔荑。昔曾携。事难期。咫尺玉颜，和泪锁春闺。恰似小园桃与李，虽同处，不同枝。

玉笙初度颤鸾篦。落花飞。为谁吹。月冷风高，此恨只天知。任是行人无定处，重相见，是何时。
杂兴
陆游（宋代）

炷香火要深，作墨手当缓。
浅士务成速，所以多後患。
送陶生还会稽二绝句 其一
杨巍（明代）

问君那忍别吾庐，为忆兰亭有旧居。尘世变迁难自料，茂林脩竹近何如。
九月末风雨初寒二首
张耒（宋代）

栗冽已戒候，阴淡达朝昏。
出门无所诣，幽斋谁与言。
尘埃群书积，兴至时一翻。
呼儿具枣栗，时亦赖芳樽。
老肌畏寒苦，幸此手足温。
窗间有旧笔，得句时复援。
赠赵新斋秀才
徐宗亮（清代）

年少方多病，亲衰更患贫。长途怜作客，生计苦依人。

有鹤形同瘦，如龙性未驯。相逢悲握手，添与泪痕新。
郡斋戏句
晁说之（宋代）

萧条吏散如堪适，萧洒诗成亦可娱。
王谢异时同惠我，只惭笔力不能俱。
龙砂大疫谣
张洵佳（清代）

妖云黑眚空中过，疫鬼被发当门坐。一家疫死两三人，竟有全家剩一个。

一个买棺出外走，皇皇然如丧家狗。家中死人无人守，涕泣请邻人，邻人尽摇手。

东家买棺，西家买棺，郊衢杂遝买已完。急觅一棺到家殓，尸虫出户人人见。

草草藏形，棺薄如翎，鲍鱼之肆有馀腥。亲友避面呼不应，其有贫者不能殓，则裹以草具代以门屏。

殡于田，田有黍。殡于山，山有主。仓猝之间无葬地，累累野厝同抛弃。

三伏暑，六月天。残骸腐骴蒸毒烟，淫霖恶血迸流泉。

饮之者立毙，触之者立颠。因之疫氛传染广大而无边。

有父老疾首蹙额而相告，曰疫深矣若之何。盍申醮祀驱邪魔。

钟鼓备陈，牲醴其罗。斋戒沐浴，祷尔于上下神，只谓可以消疹疠迓祥和。

岂知迪吉者少而遘凶者仍多。吁嗟乎，自古天心多慈厚，我有心香大如帚。

夜夜焚香礼北斗，亟拯疮痍登仁寿，千叩首万叩首。
观灯玉台体十首
徐铉（宋代）

吴歌楚舞玉诗新，华灯兰焰动鱼鳞。
台前共道明如昼，醉里唯愁夜向晨。